**Evaluering af Holstebro Kommunes Folkeoplysningspolitik vedtaget i Byrådet den 17. januar 2012.**

**Baggrund for en ny folkeoplysningspolitik i Holstebro Kommune:**

Byrådet i Holstebro Kommune vedtog en ny Folkeoplysningspolitik d. 17. januar 2012. Politikken sætter folkeoplysningen ind i en overordnet samfundsmæssig, kulturel og social sammenhæng, hvor forpligtende fællesskab, demokratiforståelse og aktivt medborgerskab er centrale begreber.

Politikken understøtter grundlaget for folkeoplysningsloven, samt angiver vilkår for og omfang af den kommunale støtte og det kommunale engagement. Politikken skaber rammer for, at foreninger og selvorganiserede udvikler organisationsformer, som i sit virke evner at skabe lokal sammenhængskraft og dermed være medvirkende til at bidrage til udviklingen af det demokratiske samfund samt skabe rammer for sundhed, glæde og trivsel.

Folkeoplysningspolitikken skal i korte træk være med til, at borgerne i Holstebro Kommune er aktive medborgere, som tager ansvar for og bidrager til udviklingen af lokalsamfundet og hinanden ved at:

* Tage aktiv del i foreningslivet.
* Have udsyn og lyst til fortsat læring i hele livet.
* Deltage aktivt i samfundsdebatten.

Målsætninger er, at Holstebro Kommune med sin folkeoplysningspolitik vil sikre rammerne for et stærkt, mangfoldigt og identitetsskabende foreningsliv, som skaber mulighed for at danne fællesskaber og sammenhængskraft lokalt. Herved understøttes de igangværende aktiviteter samt den nytænkning og kreativitet, der udspringer af det folkeoplysende arbejde.

**Evaluering af den nye folkeoplysningspolitik:**

Hvordan bruger vi folkeoplysningspolitikken i det daglige?

Holstebro Kommune ønsker at samarbejde med de folkeoplysende for­eninger omkring at forbedre og koordinere tilbuddet af aktiviteter, så de afspejler borgernes øn­sker og behov. Dette gøres ved - gennem partnerskaber mellem de folke­oplysende foreninger, offentlige forvaltnin­ger og andre lokale og nationale aktører - at udvikle og afprøve nytænkende aktiviteter. Målet med folkeoplysningspolitikken er, at sikre at alle folkeoplysende foreninger får viden om udviklingen og afprøvningen af aktiviteter på fritidsområdet.

Evaluering af den nye folkeoplysningspolitik er foretaget på baggrund af kontakt til foreninger, mundtlige tilbagemeldinger fra borgere i Holstebro Kommune der i forbindelse med ansøgninger eller besøg på Holstebro Kommunes hjemmeside på den en eller anden måde har været i berøring med folkeoplysningspolitikken. Evalueringen tager også hensyn til hvilke oplevelser medarbejdere fra Sport og Fritid har haft i forbindelse med at videreformidle folkeoplysningspolitikken til borgere.

I betragtning af at den ny folkeoplysningspolitik først trådte i kraft i begyndelsen af januar 2012 vil der være parametre, som der ikke kan evalueres på.

**Hvorfor lave en evaluering?**

Evalueringen kommer til at være den første af sin art siden byrådet i Holstebro Kommune vedtog en ny folkeoplysningspolitik i januar 2012.

En årlig tilbagevendende evaluering af folkeoplysningspolitikken kan være med til at sætte fokus på brugen af folkeoplysningspolitikken og forbedre synligheden af denne.

Evalueringen skal bruges som et internt arbejdsredskab i forvaltningen Kultur og Sundhed herunder især i Sport og Fritid, som dagligt er i berøring med folkeoplysningspolitikken og borgere som henvender sig på baggrund af den folkeoplysende virksomhed.

Evalueringen vedrører den daglige formidling af folkeoplysningspolitikken. Den skal gerne være med til at sætte fokus på, hvordan folkeoplysningspolitikken eksisterer i de nuværende rammer. Den skal gerne være med til at forbedre formidlingstiltag, som kan udbrede den folkeoplysende virksomhed bredt til glæde for borgerne i Holstebro Kommune

Evalueringen kommer til at tage udgangspunkt i forskellige tiltag og begivenheder, som er udsprunget af Holstebro Kommunes folkeoplysningspolitik. Disse tiltag vil blive analyseret og der reflekteres i evalueringen over, hvorfor og hvilke initiativer som understøttes.

Fire nedenstående parametre, som indgår l Holstebro kommunes folkeoplysningspolitik, evalueres.

Holstebro Kommunes folkeoplysningspolitik skal:

1. *Sikre rammerne for at alle borgere kan møde hinanden og skabe relationer på baggrund af fælles interesse.*

Da Holstebro Kommune ansøger om at blive breddeidrætskommune 2014-16 blev der fra kommunes side inviteret til inspirationsaften. Mange forskellige aktører mødte op på selve aftenen og især under cafémøderne var der mange gode snakke på kryds og tværs i forhold til, hvordan vi alle får ”Pulsen op” og skaber endnu mere fokus på breddeidrætten i Holstebro Kommune.

Aftenen var med til at belyse, hvordan vi kan møde hinanden på baggrund af en fælles interesse, hvor borgere er med til at danne rammerne for et fælles indsatsområde ”breddeidrætten” i Holstebro Kommune. Borgere med vidt forskellige interesser i Holstebro mødte op til selve inspirationsaftenen og bidrog med forskellig viden omkring idræt, sundhed, leg og bevægelse. Inspirationsaftenen blev et eksempel på et ligeværdigt møde, hvor der blev udvekslet erfaringer til glæde for den folkeoplysende virksomhed.

Fremadrettet kan der med dette eksempel in mente fokuseres mere på, at skabe lignende ”folkemøder” som danner grundlag for nye relationer og projekter. Den fælles viden, der blev bragt i spil på selve inspirationsaftenen er efterfølgende blevet brugt i forhold til den folkeoplysende virksomhed. Inspirationsaftenen var med til at danne grobund for samarbejder og fremme partnerskaber, der på sigt kan være med til at sikre rammerne for et endnu stærkere foreningsliv på baggrund af en aktiv folkeoplysningspolitik.

1. *Være kendetegnet ved mangfoldighed, kontinuitet og samarbejde på tværs.*

Vedrørende den førnævnte inspirationsaften, blev der fremlagt en vision angående, hvordan Holstebro Kommune bliver breddeidrætskommune 2014-16:

*”Holstebro Kommune har besluttet, at der ikke på forhånd skal udvælges nogle bestemte projekter. Dermed er bolden spillet over til dig, og du kan bestemme, hvornår og hvordan vi når visionen. Du skal således være cheftræner for dine egne idéer og projekter – eller medspiller på andres. Sideløbende vil Holstebro Kommune være hjælpetræner og dermed sætte sig selv i spil som sparringspartner, facilitator og brobygger” (uddrag fra ansøgningen til Breddeidrætskommune 2014-16).*

Eksemplet påpeger, at man fra Holstebro Kommunes side med folkeoplysningspolitikken in mente gerne vil skabe mangfoldighed og samarbejde på tværs af borgere og kommune. Et andet eksempel var et besøg fra en skotsk delegation af frivillige seniorer fra North Lanarkshire, en bydel/kommune tæt på storbyen Glasgow. Delegationen arbejder med sport og idræt på frivillig basis. Ved besøget blev folkeoplysningsloven og folkeoplysningspolitikken fremlagt af Sport og Fritid. Der blev gjort opmærksom på hvad der ligger til grund for, at vi i Danmark og Holstebro Kommune overhovedet har en folkeoplysningslov/politik. Dette tiltag viste sig at være en god oplevelse for begge parter. Den skotske delegation udtrykte stor undren i forhold til, hvordan folkeoplysningen og dermed den nye folkeoplysningspolitik gennem flere hundrede år har eksisteret og til stadighed gennemsyrer det danske foreningsliv. At man som borger har demokratisk medbestemmelse i forhold til hvilke fritidsaktiviteter, som bliver igangsat i Holstebro kommune vakte stor undren blandt delegationen. Formålet med at inddrage dette eksempel er, at ved at der skabes en mundtlig formidlingsmæssig tilgang til folkeoplysningspolitikken overfor andre personer og foreninger kan dette synliggøre vigtigheden af en aktiv folkeoplysningspolitik. Fremadrettet kan Holstebro Kommune være med til yderligere at skabe fokus på folkeoplysningspolitikken via en mundtlig dialog med borgere, foreninger og andre interesserede

1. *Have tilbud der retter sig mod alle borgere*

Formidlingsdelen er en væsentlig del, af at have en aktiv folkeoplysningspolitik der fordrer den folkeoplysende virksomhed. Folkeoplysningspolitikken henvender sig til alle borgere i Holstebro Kommune. . Alle borgere i Holstebro Kommune har lige ret og indflydelse mht. at engagere sig i den folkeoplysende virksomhed.

På den ”nye” hjemmeside i Sport og Fritid gøres der via foreningsportalen opmærksom på, hvad der ligger til grund for folkeoplysningspolitikken.

Det nye design af hjemmesiden og tilrettede beskrivelser af sports- og fritidslivet i Holstebro Kommune har gjort, at folkeoplysningspolitikken er blevet mere synlig og dermed mere tilgængelig for den almene borger bosat i Holstebro Kommune. Hvor foreningsportalen før var en separat enhed, er denne blevet en mere sammenhængende del af den eksisterende hjemmeside for Sport og Fritid. Der arbejdes fremadrettet på, at hjemmesiden for Sport og Fritid og foreningsportalen bliver lagt sammen til en samlet hjemmeside. Hensigten er på sigt at opprioritere formidlingsaspektet af folkeoplysningspolitikken. Ligeså kan dette opfordre til at den almene borger i Holstebro Kommune har folkeoplysningspolitikken i bevidstheden, når der tages personlig eller telefonisk henvendelse til kommunen. Forbedret synlighed kan være med til at forbedre forholdene for borgerne mht. at stifte en forening, søge puljemidler eller få mere information om folkeoplysningspolitikken. Dette kan være fremmende i forhold til den folkeoplysende virksomhed og skabe grobund for et endnu mere varieret udbud af sports- og fritidsaktiviteter i Holstebro Kommune.

1. *Være med til at understøtte kommunes indsatsområder. Dette skal ske gennem tilskud fra eksempelvis udviklingspuljen og indgåelse af partnerskab.*

Folkeoplysningspolitikken aktiveres ved at foreninger søger puljer, som derved igangsætter aktiviteter der er med til at fremme den folkeoplysende virksomhed. I Holstebro er midlerne i øjeblikket fordelt på nedenstående fem puljer:

* Udviklingspuljen
* Idræts – og motionspuljen
* Pulje til sportsarrangementer
* Incitamentspuljen
* Holstebro Elitesportspulje

Formålet med puljerne er, at være fordrende for den folkeoplysende virksomhed og de kan søges af godkendte folkeoplysende foreninger som forud.

Et nyt tiltag som er kommet til i 2013 er udviklingspuljen. Det primære formål med udviklingspuljen er, at skabe nye innovative projekter og grobund for nye tværgående partnerskaber, som får flere til at deltage i fritids- og foreningslivet. Indtil nu er har vi kun fået et mindre antal ansøgninger rettet mod udviklingspuljen. Derfor kan der være brug for en fremadrettet opprioriteret indsats på formidlingsområdet vedrørende udviklingspuljen.

Det er muligt, at der med borgernes og foreningernes øjne har været en anderledes forståelse af begrebet udvikling end den forståelse, som var til hensigt da puljen blev implementeret. Der har indenfor enkelte folkeoplysende foreninger været en undren rettet imod, at man igennem udviklingspuljen ikke har mulighed for at søge til forplejning eller tekniske remedier, som kan fremme medlemstilgang til deres forening.

Informationer om udviklingspuljen ligger på foreningsportalen og har været på kommunens hjemmeside som en nyhed ligesom den er blevet adresseret og gennemgået på tre større foreningsmøder. Dog kan en bedre formidling af udviklingspuljen være med til at der kommer flere og mere målrettede ansøgninger, som retter sig imod det folkeoplysende arbejde.

**Konklusion:**

Det er målsætningen med folkeoplysningspolitikken at skabe så gode rammer som muligt for igangsætning af aktiviteter, der i kraft af foreningslivet og det selvorganiserende aktivitetsliv i Holstebro kommune kan være fordrende for den folkeoplysende virksomhed.

1) Folkeoplysningspolitikken har ikke skabt meget debat på hverken de mails eller telefoniske henvendelser Sport og Fritid har fået.. En direkte formidling af folkeoplysningspolitikken kan derfor med fordel opprioriteres. Dette kan gøres ved, at der via hjemmesiden og ved telefoniske/personlige henvendelser orienteres endnu mere omkring hvordan folkeoplysningspolitikken udmøntes i Holstebro Kommune

2) Formindskelse af bureaukrati i forbindelse med at ansøgning af de forskellige puljer vedrørende det folkeoplysende arbejde i Holstebro Kommune. Her er opfordres til, at der laves et enkelt ansøgningsskema til hver enkelt pulje. Foreningerne har derved lettere tilgang til at ansøge, hvis der fremgår fire enkle spørgsmål. Spørgsmålene kunne evt. være de nedenstående fire forenklede spørgsmål:

- Oplysninger om projektets formål, indhold, ide, tidshorisont mv.

- Beskrivelse projektet

- Hvilken effekt/forandring forventes at projektet kan tilføre

- Hvad vil der gerne opnås med projektet?

Denne forenkling kan være med til, at flere foreninger vil søge puljerne.

Det opleves fra forvaltningens side at de foreninger, som har ressourcer i form af bestyrelsesmedlemmer, der er gode til at skive ansøgninger også har nemmere ved at få andel i puljemidlerne. En forenkling af ansøgningsproceduren kan være med til at skabe mere adspredelse og fordre en diversitet af de foreninger, som ansøger puljemidlerne.

Derudover opfordres til at der indenfor hver pulje opsættes et ansøgningseksempel, som kan være med til at eksemplificere hvordan man som forening søger og dermed besvarer spørgsmålet.

3) Der skal mere fokus på folkeoplysningspolitikken i Holstebro Kommune ved at der gøres opmærksom på muligheder for at søge diverse puljer og dermed igangsætte aktiviteter/projekter, som kan være fordrende for det folkeoplysende arbejde i Holstebro Kommune.

Den minimerede tilgang fra foreningerne/enkeltpersoner til at søge den nyetablerede udviklingspulje (2013) kan skyldes, at puljen ikke har været nok belyst PR-mæssigt. Ligesom de andre puljer under foreningsportalen, skal der skabes opmærksomhed og gennemsigtighed ved etablering af nye puljer eller nye tiltag på folkeoplysningsområdet. Der skal i videre omfang forklares hvilken effekt og målsætninger, der ønskes med at etablere nye puljer eller andre udviklende tiltag. I forhold til de folkeoplysende foreninger opnås der dermed en klar og transparent viden om ansøgningsprocedure, puljens formål og i sidste ende kan dette være med til at generere flere kvalificerede og målrettede ansøgninger fra foreningerne.

Vedrørende synlighed kan en mulighed være, at folkeoplysningspolitikken bliver en endnu mere naturlig del af Holstebro Kommunes og dermed Sport og Fritids udadgående information. Her tænkes på at folkeoplysningspolitikken fremhæves endnu mere i pressemeddelelser og via hjemmeside. Folkeoplysningspolitikken og puljerne kan med fordel blive fremhævet hver gang medarbejdere i Sport og Fritid er i skriftlig eller mundtlig dialog med borgere og foreninger i Holstebro Kommune. Derved bliver foreningerne og borgere i Holstebro Kommune mere bevidste om grundlaget for - og vigtigheden i - at vi har en aktiv folkeoplysningspolitik i Holstebro Kommune. Dette kan bidrage til en mere nuanceret forståelse for, hvorfor folkeoplysningsloven er et nødvendigt og vigtigt grundlag for et varieret fritids- og foreningslivet i Holstebro Kommune. Synligheden kan være med til at igangsætte flere initiativer og projekter på fritidsområdet, som kan få endnu flere borgere i Holstebro Kommune til at blive en del af et forpligtende fællesskab. Dette kan være fordrende for et aktivt medborgerskab i henhold til at skabe en endnu mere aktiv folkeoplysningspolitik i Holstebro Kommune.

18. november 2013